SKRIFTLIG FORESPØRGSEL E-2437/00

af Giovanni Pittella (PSE) til Kommissionen

(19. juli 2000)

Om: Risici i forbindelse med elektromagnetiske felter

Europa-Parlamentet beskæftigede sig for nylig med den elektromagnetiske risiko i forbindelse med betænkning af Tamino om forslag til Rådets henstilling om begrænsning af befolkningens eksponering for elektromagnetiske felter. Europa-Parlamentet udtalte sig til fordel for vedtagelse af fælles rammer på dette område, idet det understregede nødvendigheden af at foretage mere tilbundsgående forskning i elektromagnetiske felters indvirkning på sundheden og det presserende behov for en bred og vedvarende oplysningskampagne om risiciene ved eksponering.

På baggrund af denne holdning har nogle medlemsstater truffet foranstaltninger til at lovgive på dette område ved at vedtage rammelove. Befolkningen nærer bekymring og et ønske om viden og præcise regler, der beskytter mod risikoen ved langvarig eksponering for elektromagnetisk stråling og de eventuelle følger heraf.

Mener Kommissionen på baggrund af ovenstående ikke, at det er nødvendigt at opfordre de medlemsstater, som har været sene til at handle, til på grundlag af henstillingen at vedtage hensigtsmæssige lovbestemmelser?

Svar afgivet på Kommissionens vegne af David Byrne

(16. oktober 2000)

Som svar på det ærede medlems bekymringer minder Kommissionen om Rådets henstilling 1999/519/EF af 12. juli 1999 om begrænsning af befolkningens eksponering for elektromagnetiske felter (0 Hz til 300 GHz)(1), som Rådet har vedtaget, og hvori medlemsstaterne opfordres til at indføre en lovgivningsmæssig ramme baseret på de basisrestriktioner og referenceniveauer, der er anført i henstillingens bilag I, pkt. 3, og som har til formål at sikre, at de eksponeringsniveauer for befolkningen, der er anført i bilag II i samme tekst, overholdes. Kommissionen offentliggør en rapport om gennemførelsen af denne henstilling i 2001.

Endvidere opfordres Kommissionen i Rådets henstilling til at arbejde for at fastsætte europæiske standarder. I denne forbindelse har Kommissionen udarbejdet et standardiseringsmandat vedrørende elektromagnetiske felter (EMF), der omfatter alle produkter, der falder inden for rammerne af lavspændingsdirektivet(2) og direktivet om radio- og teleterminaludstyr(3). Eftersom mandatet vedrører direktiver efter den nye metode, vil de harmoniserede EU-standarder, der udarbejdes, formodes at være i overensstemmelse med direktivernes væsentlige krav, og alle standarder i medlemsstaterne, der er i modstrid med de harmoniserede standarder, vil skulle trækkes tilbage.

Et produkt skal overholde de emissionsgrænser, der er opstillet i en harmoniseret standard, for at sikre, at det menneskelige legemes eksponering for elektromagnetiske felter fra det pågældende apparat ved normal brug ikke overskrider de grænser, der er fastlagt i Rådets henstilling. For så vidt angår relevante produkters sikkerhed, vil det ikke være nødvendigt for medlemsstaterne at indføre yderligere regler for produkter, der er dækket af de to direktiver, eftersom gennemførelsen af disse direktiver i national ret dækker det.

I Rådets henstilling opfordres Kommissionen ligeledes til at tilskynde til forskning i kort- og langsigtede virkninger af eksponering for elektromagnetiske felter. Den første forskning fandt sted under det tredje og fjerde rammeprogram for forskning og teknologisk udvikling (FTU). Selv om der i ingen af disse undersøgelser (der dækker termiske virkninger og mulige stofskifteforstyrrelser i cellerne forårsaget af forskellige typer elektromagnetiske felter) har kunnet påvises negative, sundhedsmæssige virkninger, er det nødvendigt med supplerende resultater for at give et fuldstændigt svar på befolkningens bekymringer. Som følge heraf er elektromagnetiske strålinger specifikt indeholdt i det femte rammeprogram, i arbejdsprogrammet for nøgleaktion 4 (miljø og sundhed) under tema 1, livskvalitet og forvaltning af levende ressourcer. Ved indkaldelsen af forslag i 1999 blev der udvalgt fem forslag til en samlet bevilling på ca. 9 mio.. Disse projekter blev iværksat i begyndelsen af dette år og vil give deres resultater inden for ca. tre år.

(1) EFT L 199 af 30.7.1999.

(2) Rådets direktiv 73/23/EØF af 19. februar 1973 om tilnærmelse af medlemsstaternes lovgivning om elektrisk materiel bestemt til anvendelse inden for visse spændingsgrænser (EFT L 77 af 26.3.1973).

(3) Parlamentets og Rådets direktiv 1999/5/EF af 9. marts 1999 om radio- og teleterminaludstyr samt gensidig anerkendelse af udstyrets overensstemmelse (EFT L 91 af 7.4.1999).